Sõltuvalt ajastust, oludest ja inimtüüpidest võib abielu olla kasulik kokkulepe või armastusele rajanev sügavalt emotsionaalne liit. Inimkonna ajalugu on täis näiteid inimeste vahelise siira armastuse ja kohustuse vastuoludest, valudest ja piinadest, mida toovad kaasa väline sund, traditsioonilised ja usulised piirangud inimeste vaba valiku  väljendamisel.  Ebademokraatlikes ja rangelt reglementeeritud ühiskondades kujunes abieluline liit tehinguks, mis nii või teisiti pidi garanteerima mingi abiellujate vabast tahtest sõltumatu eesmärgi saavutamise. Siia kuulusid enamus seisuslikke abielusid ja poliitilistel eesmärkidel sõlmitud abielusid. Mida kõrgemast seisusest oli inimene, seda vähem võis ta valida oma partnerit südame järgi. Kuninglikud abielud olid täielikult poliitilised tehingud, mis pidid olema kasulikud mõlemale poolele, hoidma ära  sõdu ja looma toimivaid kasulikke liite eri maade vahel. Selge, et sellistes abieludes olijad olid väga harva isiklikult õnnelikud. Oli selge, et abielulise õnne puudumist kompenseeriti rohkete kõrvalsuhetega, mis olid ühiskonnas aktsepteeritud ja üldlevinud. Kusagil ja mingil moel pidi ju inimolend oma emotsionaalseid vajadusi rahuldama!    Rääkides abielust läbi ajaloo, ei saa mööda minna meeste ja naiste sügavast ebavõrdsusest ühiskonnas. Kuni tänase päevani on meeste võimalused ja vabadused olnud  oluliselt suuremad naiste omadest. Mehed on kõigil aegadel saanud õigustatult pühenduda vaheldusele ja kõrvalsuhetele. Selle fooni on loonud ühiskondlik suhtumine, mis on läbi aegade olnud meestekeskne ja naisi diskrimineeriv. Naine on meeste maailmas olnud parimal juhul ihalduse objekt, kes tohtis inspireerida oma kaunidusega poeete, kunstnikke ja positsioonikaid mehi. Ilusate naiste võlud olid omaette väärtuseks, millega tehti tehinguid ja mille kasutamist naised ise sageli otsustada ei saanud. Ilus  naine oli kas sõjasaak või omandatud võimu ja rikkuse vahendusel. Naise ainsad võimalused ühiskonnas ja meeste maailmas kaasa rääkida olid siis, kui naine oli veel noor ja ilus. Vananev naine jäi reeglina täielikult mängust välja, välja arvatud üksikud erandid eriti tarkade ja väljapaistvate naiste näol.